Title: ประกาศกรมการขนส่งทางบก เรื่อง กำหนดแบบตัวถังรถที่ใช้ในการขนส่งผู้โดยสาร

ประกาศกรมการขนส่งทางบก

ประกาศกรมการขนส่งทางบก
เรื่อง
กำหนดแบบตัวถังรถที่ใช้ในการขนส่งผู้โดยสาร

ตามที่กรมการขนส่งทางบกได้มีประกาศเรื่อง
กำหนดแบบตัวถังรถที่ใช้ในการขนส่งผู้โดยสาร ประกาศ ณ วันที่ ๒๓ มีนาคม พ.ศ. ๒๕๓๗
เพื่อเป็นการป้องกันการหลีกเลี่ยงการนำรถมาดำเนินการแก้ไขดัดแปลงห้องเก็บสัมภาระด้านล่างใต้พื้นห้องโดยสาร
และจัดวางที่นั่งผู้โดยสารเพิ่มเติมขึ้นในภายหลัง
ซึ่งการกระทำดังกล่าวนอกจากจะไม่ชอบด้วยกฎหมายแล้ว
ยังก่อให้เกิดความไม่สะดวกสบายแก่ผู้โดยสารและอาจทำให้เกิดอันตรายแก่การขนส่งไว้แล้ว
นั้น

โดยที่สมควรกำหนดแบบตัวถังรถที่ใช้ในการขนส่งผู้โดยสาร
เพื่อป้องกันการแก้ไขดัดแปลงแบบตัวถังของรถที่ใช้ในการขนส่งผู้โดยสารโดยไม่ชอบด้วยกฎหมายให้เหมาะสมยิ่งขึ้น
 ฉะนั้น อาศัยอำนาจตามความในข้อ ๑ (๒)
แห่งกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบก พ.ศ.
๒๕๒๒ กรมการขนส่งทางบกจึงออกประกาศไว้ ดังต่อไปนี้

ข้อ
๑[๑] 
ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป

ข้อ
๒  ให้ยกเลิกประกาศกรมการขนส่งทางบก
เรื่อง กำหนดแบบตัวถังรถที่ใช้ในการขนส่งผู้โดยสาร ประกาศ ณ วันที่ ๒๓ มีนาคม พ.ศ.
๒๕๓๗

ข้อ
๓ 
แบบของตัวถังรถที่ใช้ในการขนส่งผู้โดยสารที่จัดให้มีที่เก็บสัมภาระหรือจัดให้มีพื้นที่ว่างด้านล่างใต้พื้นห้องผู้โดยสารต้องเป็น
ดังนี้
(๑)
ห้ามมีทางเดินต่อเนื่องถึงห้องผู้โดยสารหรือห้องอื่นใด
(๒)
ผนังทุกด้านต้องปิดทึบอย่างมั่นคง แข็งแรงและถาวรด้วยวัสดุที่มีคุณภาพ ทัดเทียมกับตัวถังรถ
ห้ามใช้กระจกหรือวัสดุอื่นใดที่มีลักษณะโปร่งแสงทำเป็นผนังและให้มีบานประตูปิดเปิดที่ด้านข้างรถด้วยวัสดุอย่างเดียวกัน
(๓)
ห้ามมีเครื่องอำนวยความสะดวกทุกชนิด เช่น ระบบปรับอากาศ พัดลม โทรทัศน์ เป็นต้น

ข้อ
๔  แบบของตัวถังรถที่ใช้ในการขนส่งผู้โดยสารที่จัดให้มีห้องอื่นใดสำหรับผู้โดยสาร
ผู้ขับรถ หรือพนักงานประจำรถ ห้องดังกล่าวต้องอยู่บนพื้นเดียวกันกับห้องผู้โดยสาร
ยกเว้นห้องสุขภัณฑ์

ข้อ
๕ 
ประกาศนี้ไม่ใช้บังคับกับรถที่จดทะเบียนไว้ก่อนประกาศนี้ใช้บังคับ
เว้นแต่ในระหว่างที่ประกาศนี้ยังไม่มีผลใช้บังคับ
ถ้าจะแก้ไขเพิ่มเติมหรือเปลี่ยนแปลงสภาพของตัวถัง
ต้องดำเนินการให้เป็นไปตามประกาศกรมการขนส่งทางบก เรื่อง
กำหนดแบบตัวถังรถที่ใช้ในการขนส่งผู้โดยสาร ประกาศ ณ วันที่ ๒๓ มีนาคม พ.ศ. ๒๕๓๗

ประกาศ ณ วันที่ ๕
สิงหาคม พ.ศ. ๒๕๔๖
ปิยะพันธ์  จัมปาสุต
อธิบดีกรมการขนส่งทางบก

ดลธี/พิมพ์
๑ พฤษภาคม ๒๕๕๑
รัศม์วรรณวลัย/ตรวจ
๒ พฤษภาคม ๒๕๕๑

โชติกานต์/ปรับปรุง
๒๙ เมษายน ๒๕๕๘

[๑] ราชกิจจานุเบกษา
เล่ม ๑๒๐/ตอนที่ ๗๗ ง/หน้า ๓๐/๒๕ กันยายน ๒๕๔๖